ERŐS VÁRUNK AZ ÚRISTEN!                                                               ÚTJELZŐ 4. oldal

Nagyheti asztali beszélgetések Lutherrel – Krisztusról
Miért jött Krisztus? – Krisztus valóságos Isten és ember, az örökkévalóság szerint Istentől való, s a mulandóság szerint Máriától, a szűztől született; és bizonyos, hogy nem azért jött, hogy törvényeket adjon és rendeljen, hanem inkább azért, hogy a törvény szigorát a legerősebben és legborzalmasabban vonja magára, s hogy ezt a borzalmat legyűrje, betöltvén és rólunk nagy-erősen elhárítván a törvényt. Nem törvénytanító, mint Mózes, hanem tanítvány, aki nem is akar mást, mint hogy a törvénynek legyen alávetve, hogy éppen alávetettségével és alázatosságával váltsa meg azokat, akiken a törvény az úr. (113/b)
Krisztus a bűnösök legnagyobbika – Minden próféták előre látták lelkükben, hogy Krisztus a bűnösök legnagyobbika lesz, akihez hasonlót nem hordott hátán a föld. Ő az a személy, aki testén viseli s magára terhelte széles e világ minden emberfiának összes bűnét, amelyek voltak, vannak avagy lesznek valaha. Nem úgy, hogy ezeket a bűnöket Ő maga követte volna el, hanem úgy, hogy a bűnöket rólunk, akik elkövettük, öntestére vonta, s vérével fizetett meg értük. Azért Őrá szintúgy vonatkozik a törvény, amelyet Mózes minden gonosztevők és gyilkosok ellen rendelt, 4. Mózes 35., habár Ő személyében ártatlan, ám a törvény Őt a bűnösök és a gyilkosok között leli, miként a felsőbbség sem ítéli bűntelennek azt, akit a gyilkosokkal együtt fog, hanem bünteti, még ha ne követett is el semmi főbenjáró bűnt és gaztettet. De Krisztust nemcsak együtt érték a bűnösökkel, hanem önként, mennyei Atyjának tetszésére, magát a bűnösökért zálogul, túszul és kezesül adta. Azért azoknak húsát és vérét is magára vette, kik bűnösök, gyilkosok és mindenféle vétekkel terheltek. S mert a törvény őt a gyilkosokkal és gaztevőkkel együtt fogta meg, azért őt gaztevőnek ítélték és úgy is rekkentették el. (…) De Krisztusra mi csak úgy nézzünk, hogy amint húsunkat és vérünket magára vette, szintúgy magára vette bűneinket, átkunkat, halálunkat és mindenféle bajainkat és gyötrelmeinket, s mindezt a mi javunkra magamagán keresztül megemészti, legyőzi s úrrá lesz rajtuk, hogy majd a lábánál hevernek mind. (110/a–b)	
Ezzel az imával vigasztalódott Martin Luther doktor az ő végórájában – Mindenható, örök, irgalmas Úr és Isten, aki vagy a mi kedves Jézus Krisztus urunknak atyja, bizonyosan tudom, hogy mindazt, amit mondottál, meg is tudod és fogod állni, mert nem tudsz hazudni, mert igaz a Te szavad; nekem ígérted a kezdetekben a Te kedves egyetlen fiadat, Jézus Krisztust, aki jött, és engem az ördögtől, a haláltól, a pokoltól és a bűnöktől megváltott. Utána, bizonyosság végett, kegyes akaratodból a keresztség és az oltár szentségét, az én kedves uram Jézus Krisztus kenyérben és borban rejlő természetes és igaz testét és vérét nyújtottad nekem, és ezekkel együtt bűneim bocsánatát, az örök életet és az összes égi javakat nekem adtad. Amit adtál, fel is használtam, hitemben szilárd és állhatatos maradtam igéidhez, és őket magamba foglaltam. Azért nem kételkedem abban, hogy az ördög, a halál, a pokol és a bűn hiába leselkednek rám. Ha most ütött az órám és elszólítasz, isteni szavadat követve megbékélten és boldogan távozom innét, és az öledbe térek. (326/a) * (Forrás: Martin Luther: Asztali beszélgetések, Helikon Kiadó 1983.) * Összeállította: Garai András

ÚTJELZŐ Kistemplomi Körlevél 2018. III.  Felelős szerkesztő: dr. Endreffy Ildikó körzeti      felügyelő. Felelős kiadó: dr. Kovács László Attila körzeti parókus lelkész. * Gyülekezeti alkalmaink az I. körzetben: minden vasár- és ünnepnap 11 órától: istentisztelet, a 2. és 4. héten úrvacsorával és minden csütörtökön 17 órától: bibliaóra a Széna téri Kistemplomban.
Utunk a mennybe visz! ERŐS VÁRUNK AZ ÚRISTEN! Mienk a menny örökre!

 Ú  T  J  E  L  Z  Ő       

              
Nyíregyházi Evangélikus Egyházközség I. körzet KISTEMPLOMI KÖRLEVÉL 2018. III. 
Házi Kincstár: Virágvasárnapján (Mt 21,1-11)
Szemelvények Dr. Luther Márton igehirdetéséből (0001-0011. oldal)
A könyv teljes anyaga letölthető innen: www.garainyh.hu/luther/Luther.exe
Lesz azonban – mondja Zakariás – e szegény koldus színezetű királynak más hatalma, minővel e világ összes fejedelmei és királyai, ha még oly nagyok s hatalmasok voltak is, nem dicsekedhetnek. Az ő neve: Justus et Salvator! Igaz és Szabadító! Tehát nem e világ szemei előtt gazdag, hatalmas és dicső király, hanem Üdvözítő, ki igazságot és üdvösséget hoz magával, aki a bűn és halál ellen indít hadat, s a bűnnek ellensége és a halálnak eltiprója lesz; mert ő tulajdonképpen azért jön, hogy mindazokat, kik benne hisznek, őt királyukul elfogadják, s a szegény kölcsönkért szamáron meg nem botránkoznak, a bűntől és az örök haláltól megszabadítsa. Akik tehát őt hittel elfogadják, benne vigasztalást keresnek, azoknak bűneik megbocsáttatnak, azoknak a halál többé nem árt, azok az örök életnek lesznek részesei. ... Mindez te érted történik, rajtad akar segíteni, mint Üdvözítő az ördög és halál hatalma ellen, téged akar megszentelni s bűneidtől megtisztítani. ... Miben áll tehát az üzenet, mely felett örvendezni kell? Ebben: Íme, a te királyod jő tehozzád! Miféle király? Szent és igazságos király, üdvözítő vagy segítő, aki üdvösségedre jön s megváltód leszen, mert szentségét és igazságosságát a te javadra fordítja, hogy bűnödtől megszabadulj; életét áldozza érted, hogy halálával tégedet az örök haláltól megváltson. ... Ő tehát, bűneidben és a halálban kíván segítségedre lenni s tégedet igazzá, boldoggá tenni. Ez tehát a mi királyunk, az áldott Úr Jézus Krisztus, ez az ő országa és hivatala. ... Mi mindnyájan szegény bűnösök vagyunk; de a keresztségben s azután egész életünk folyamán, ha a Krisztushoz megtértünk, ő vigasztal bennünket, ezt mondván: Add ide a te bűneidet, s vedd érte cserébe az én igazságomat, s szentségemet; vetkezd le a te halálodat s öltsd fel helyette az én életemet. Ebben áll tulajdonképpen Krisztus Urunknak uralkodása. ... Mert Krisztus minden embereknek Üdvözítője, a lelkipásztoroknak és tanítóknak minden embert ő hozzá kell vezetniük és utasítaniuk. ... A másik isteni szolgálat abban áll, hogy ezen Krisztusnak hozsannát is énekeljünk, azaz, hogy neki országához áldást és üdvöt kívánjunk, vallástételünket előtte nyilvánosan is hangoztassuk, s mindent megtegyünk, ami az ő országának előmozdítására és gyarapítására szolgál. ... A harmadik, hogy felső ruháinkat is levessük s Krisztus Urunk elé az útra terítsük, amit azáltal teszünk, ha az igehirdetést tehetségünk szerint előmozdítjuk, s pénzünkkel, vagyonunkkal hozzájárulunk, hogy az egyház tanítói hivatalára derék, tudományosan képzett és kegyes férfiak neveltessenek. ... Akik őt elfogadták, róla vallást tettek s szegénységükkel is az ő tiszteletét emelték, tőle örök életet és dicsőséget nyernek. Ámen.

Istentől gazdagon megáldott nagyheti elcsendesedést és feltámadási ünnepet kívánunk! Legyen ez az ÚTJELZŐ hasznos iránytű (GPS) a keskeny úton járó minden Olvasónak!